Геологик процестар Өфөләге биналарҙың деформацияһына, 12 метрлыҡ ерҙең убылыуына килтерә. Ҡала Өфө Һәм Ағиҙел йылғалары һыу айырғысы урынында тора. «Өфө ярымутрауы» диңгеҙ кимәленән 100 метрға күтәртелгән. Һыу айырғыс өҫкә сыҡҡан пермь ҡатламынан тора. Ул ҡатлам гипс һәм ангидриттан тора. Ангидрит, һыу менән ҡушылып, гипсҡа әйләнә. Ул ваҡытта сульфат массаһы күләме ике тапҡырға күбәйә. Шуға күрә был ҡатламдарға яҡын булған тау тоҡомдары емерелә, ер сатнай һәм убыла.